title: 2017 m. balandžio 11 d. Tarybos sprendimas (BUSP) 2017/689, kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane

text:
12.4.2017

               LT

               Europos Sąjungos oficialusis leidinys

               L 99/21

         TARYBOS SPRENDIMAS (BUSP) 2017/689
   2017 m. balandžio 11 d.
   kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. balandžio 12 d. Taryba priėmė Sprendimą 2011/235/BUSP (1);

               (2)

               remiantis Sprendimo 2011/235/BUSP peržiūros rezultatais, jame nustatytos ribojamosios priemonės turėtų būti atnaujintos iki 2018 m. balandžio 13 d.;

               (3)

               Taryba taip pat padarė išvadą, kad reikėtų atnaujinti Sprendimo 2011/235/BUSP priede pateiktus įrašus, susijusius su tam tikrais asmenimis;

               (4)

               Sprendimas 2011/235/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/235/BUSP 6 straipsnio 2 dalis pakeičiama taip:

      „2.   Šis sprendimas taikomas iki 2018 m. balandžio 13 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nepasiekti.“.

   2 straipsnis
   Sprendimo 2011/235/BUSP priedas iš dalies keičiamas, kaip nustatyta šio sprendimo priede.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m balandžio 11 d.

            Tarybos vardu

            Pirmininkas

         L. GRECH

      (1)  2011 m. balandžio 12 d. Tarybos sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane (OL L 100, 2011 4 14, p. 51).

      PRIEDAS
      Su žemiau išvardytais asmenimis susiję įrašai, išdėstyti Sprendimo 2011/235/BUSP priede, pakeičiami šiais įrašais:

                     Pavardė, vardas

                     Identifikuojamoji informacija

                     Priežastys

                     Įtraukimo į sąrašą data

                     „20.

                     MOGHISSEH Mohammad (dar žinomas kaip NASSERIAN)

                     Teisėjas, Teherano revoliucinio teismo (28 poskyris) vadovas. Taip pat laikomas atsakingu už bahajų bendruomenės narių nuteisimo atvejus. Atsakingas už porinkimines bylas. Jis skyrė ilgalaikes laisvės atėmimo bausmes neteisingai nagrinėjamose socialiniams, politiniams aktyvistams ir žurnalistams iškeltose bylose ir skyrė kelias mirties bausmes protestų dalyviams ir socialiniams bei politiniams aktyvistams.

                     2011 4 12

                     22.

                     MORTAZAVI Said

                     Gimimo vieta: Meybod (Meibodas), Yazd (Jazdas) (Iranas)
                     Gimimo data: 1967 m.

                     Buvęs Teherano generalinis prokuroras (iki 2009 m. rugpjūčio mėn.). Eidamas Teherano generalinio prokuroro pareigas išdavė bendrąjį orderį šimtams aktyvistų, žurnalistų ir studentų sulaikyti. 2010 m. sausio mėn. parlamentinio tyrimo metu nustatyta, kad jis tiesiogiai atsakingas už trijų asmenų sulaikymą – jie vėliau mirė kalinimo įstaigoje. Jis buvo nušalintas nuo šių pareigų 2010 m. rugpjūčio mėn. Irano teisminėms institucijoms atlikus tyrimą, koks buvo jo vaidmuo, susijęs su trijų vyrų, po rinkimų sulaikytų pagal jo orderius, mirtimi. 2014 m. lapkričio mėn. Irano valdžios institucijos oficialiai pripažino jo vaidmenį, susijusį su sulaikytųjų mirtimi. 2015 m. rugpjūčio 19 d. Irano teismas jį išteisino – kaltinimai buvo susiję su trijų jaunuolių kankinimu ir mirtimis Kahrizak (Karizako) įkalinimo įstaigoje 2009 m.

                     2011 4 12

                     23.

                     PIR-ABASSI Abbas

                     Baudžiamųjų bylų nagrinėjimo kolegijos teisėjas. Buvęs Teherano revoliucinio teismo (26 poskyrio) teisėjas. Jis buvo atsakingas už porinkimines bylas, skyrė ilgalaikes laisvės atėmimo bausmes neteisingai nagrinėjamose žmogaus teisių aktyvistams iškeltose bylose ir skyrė kelias mirties bausmes protestų dalyviams.

                     2011 4 12

                     25.

                     SALAVATI Abdolghassem

                     Teisėjas, Teherano revoliucinio teismo (15 poskyris) vadovas. Teherano tribunolo ikiteisminio tyrimo teisėjas. Būdamas atsakingas už porinkimines bylas šis teisėjas pirmininkavo parodomiesiems teismo procesams 2009 m. vasarą; jis pasmerkė mirčiai du parodomajame teismo procese dalyvavusius monarchistus. Jis nuteisė daugiau kaip šimtą politinių kalinių, žmogaus teisių aktyvistų ir demonstracijų dalyvių ir skyrė jiems ilgalaikes laisvės atėmimo bausmes.

                     2011 4 12

                     33.

                     ABBASZADEH- MESHKINI, Mahmoud

                     Žmogaus teisių tarybos sekretorius. Buvęs Ilamo provincijos gubernatorius. Buvęs Vidaus reikalų ministerijos politinis direktorius. Kaip Politinių partijų ir grupių veiklos įstatymo 10 straipsnio komiteto vadovas buvo atsakingas už leidimų rengti demonstracijas ir kitus viešus renginius išdavimą ir politinių partijų registravimą.
                     2010 m. sustabdė dviejų su Mousavi susijusių reformistinių politinių partijų – Islamiškojo Irano dalyvavimo fronto ir Islamo revoliucijos mudžahedinų organizacijos – veiklą.
                     Nuo 2009 m. nuosekliai ir nuolat draudė visus nevyriausybinius susibūrimus, taigi neleido naudotis konstitucine teise protestuoti; todėl, pažeidžiant teisę į susirinkimų laisvę, buvo suimta daug taikių demonstrantų.
                     2009 m. jis taip pat uždraudė opozicijai surengti gedulo ceremoniją asmenims, žuvusiems protestų dėl prezidento rinkimų metu, pagerbti.

                     2011 10 10

                     35.

                     AKHARIAN Hassan

                     Buvęs Radžaišaro kalėjimo (Karadžas) 1 bloko viršininkas. Keletas buvusių kalinių pranešė, kad jis naudoja kankinimus, taip pat yra davęs nurodymus, kad kaliniai negalėtų gauti medicininės pagalbos. Vieno Radžaišaro kalėjimo kalinio apklausos duomenimis, visi kalėjimo prižiūrėtojai jį smarkiai mušė ir H. Akharian apie tai buvo žinoma. Taip pat žinoma apie bent vieno kalinamojo (Mohsen Beikvand) mirtį H. Akharian vadovavimo laikotarpiu.

                     2011 10 10

                     36.

                     AVAEE Seyyed Ali-Reza (dar žinomas kaip: AVAEE Seyyed Alireza)

                     Specialiojo tyrimų biuro direktorius. Iki 2016 m. liepos mėn. – vidaus reikalų ministro pavaduotojas ir viešojo registro vadovas. Nuo 2014 m. balandžio mėn. Teisėjų drausminio teismo patarėjas. Buvęs Teherano teisminių institucijų pirmininkas. Būdamas Teherano teisminių institucijų pirmininku, buvo atsakingas už žmogaus teisių pažeidimus, savavališkus areštus, draudimą kaliniams naudotis savo teisėmis ir išaugusį egzekucijų skaičių.

                     2011 10 10

                     38.

                     FIRUZABADI Maj-Gen Dr Seyyed Hasan (dar žinomas kaip: FIRUZABADI Maj-Gen Dr Seyed Hassan; FIROUZABADI Maj-Gen Dr Seyyed Hasan; FIROUZABADI Maj-Gen Dr Seyed Hassan)

                     Gimimo vieta: Mashad (Mašadas).
                     Gimimo data: 1951 2 3

                     Buvęs Irano ginkluotųjų pajėgų štabo vadas; eidamas šias pareigas jis buvo vyriausiasis karo vadas, atsakingas už vadovavimą visiems kariniams daliniams ir politikai, įskaitant Islamo revoliucijos gvardiją ir policiją. Jo oficialiai vadovaujamos pajėgos vykdė žiaurias represijas prieš taikius protestuotojus, taip pat masinį sulaikymą.
                     Jis taip pat yra Aukščiausiosios nacionalinės saugumo tarybos ir Tikslingumo nustatymo tarybos narys.

                     2011 10 10

                     39.

                     GANJI Mostafa Barzegar

                     Buvęs Qom (Komo) generalinis prokuroras. Tikėtina, kad šiuo metu vyksta jo perkėlimo į kitas pareigas procesas. Atsakingas už dešimčių pažeidėjų savavališką sulaikymą Kome ir blogą elgesį su jais. Prisidėjo prie sunkaus teisės į tinkamą procesą pažeidimo ir prie neproporcingo ir vis dažnesnio mirties bausmės taikymo, taip pat prie to, kad nuo šių metų pradžios labai padaugėjo egzekucijų.

                     2011 10 10

                     40.

                     HABIBI Mohammad Reza

                     Teisingumo ministerijos biuro Yazd (Jazde) vadovas. Buvęs Isfahano prokuroro pavaduotojas. Tikėtina, kad šiuo metu vyksta jo perkėlimo į kitas pareigas procesas. Prisidėjo prie teismo procesų, kuriuose kaltinamiesiems buvo neleista pasinaudoti teise į teisingą bylos nagrinėjimą, pvz., Abdollah Fathi teismo 2010 m. kovo mėn. metu M. R. Habibi neatsižvelgė į jo teisę būti išklausytam ir į jo psichikos sveikatos problemas, todėl 2011 m. gegužės mėn. Abdollah Fathi buvo įvykdyta mirties bausmė. Todėl jis prisidėjo prie sunkaus teisės į tinkamą procesą pažeidimo ir prie neproporcingo bei vis dažnesnio mirties bausmės taikymo, taip pat prie to, kad nuo 2011 m. pradžios labai padaugėjo egzekucijų.

                     2011 10 10

                     41.

                     HEJAZI Mohammad

                     Gimimo vieta: Ispahan (Isfahanas)
                     Gimimo data: 1956 m.

                     Būdamas Islamo revoliucijos gvardijos generolu, jis atliko svarbų vaidmenį bauginant Irano „priešus“ ir jiems grasinant, taip pat bombarduojant Irako kurdų kaimus. Buvęs Islamo revoliucijos gvardijos Sarollah korpuso Teherane vadas ir buvęs Basij pajėgų vadas, jis atliko vieną iš svarbiausių vaidmenų po rinkimų įvykusio susidorojimo su protestų dalyviais metu.

                     2011 10 10

                     46.

                     KAMALIAN Behrouz
                     (dar žinomas kaip: Hackers Brain)

                     Gimimo vieta: Teheranas
                     Gimimo data: 1983 m.

                     Su Irano islamo gvardija susijusios „Ashiyaneh“ kibernetinės grupuotės vadovas. Behrouz Kamalian įsteigta „Ashiyaneh“Digital Security grupuotė yra atsakinga už intensyvų elektroninį susidorojimą su vidaus oponentais bei reformistais ir užsienio institucijomis. 2009 m. birželio 21 d. Revoliucijos gvardijos 32-a kibernetinės gynybos komanda savo svetainėje paskelbė 26 asmenų, kurie, kaip įtariama, buvo suimti per po rinkimų įvykusias demonstracijas, veidų nuotraukas. Kartu buvo paskelbtas raginimas iraniečiams „nustatyti riaušininkų tapatybę“.

                     2011 10 10

                     49.

                     MALEKI Mojtaba

                     Teisingumo ministerijos vadovo pavaduotojas Khorasan Razavi (Razavi Chorasano) provincijoje. Buvęs Kermanshah (Kermanšacho) prokuroras. Jis prisidėjo prie to, kad Irane dramatiškai padaugėjo mirties bausmės skyrimo atvejų, be kita ko, buvo kaltintoju nagrinėjant septynių kalinių bylas; jie buvo nuteisti už prekybą narkotikais ir tą pačią dieną (2010 m. sausio 3 d.) pakarti Kermanšacho centriniame kalėjime.

                     2011 10 10

                     51.

                     SALARKIA Mahmoud

                     Buvęs Teherano futbolo klubo „Persepolis“ direktorius

                     Teherano benzino ir transporto komisijos vadovas. 2009 m. vykdytų represijų metu buvo Teherano generalinio prokuroro pavaduotojas kalėjimų reikalams.
                     Eidamas Teherano generalinio prokuroro pavaduotojo kalėjimų reikalams pareigas jis buvo tiesiogiai atsakingas už daugelį orderių nekaltiems taikiems protestuotojams ir aktyvistams suimti išdavimą. Iš daugelio žmogaus teisių gynėjų pranešimų matyti, kad beveik visi sulaikytieji įvairios trukmės laikotarpius jo nurodymu buvo laikomi be teisės susirašinėti, negalėdami susisiekti su savo advokatais ar šeimos nariais ir nepareiškiant jiems kaltinimų, dažnai tokiomis sąlygomis, kurios prilygintinos prievartiniam dingimui. Jų šeimoms dažnai nebuvo pranešama apie sulaikymą.

                     2011 10 10

                     53.

                     TALA Hossein (dar žinomas kaip: TALA Hosseyn)

                     Buvęs Irano parlamento narys. Buvęs Teherano provincijos generalgubernatorius (Farmandar) (iki 2010 m. rugsėjo mėn.), jis buvo atsakingas už policijos pajėgų įsikišimą ir represijas prieš demonstrantus. 2010 m. gruodžio mėn. gavo apdovanojimą už savo vaidmenį po rinkimų vykusiose represijose.

                     2011 10 10

                     56.

                     BAHRAMI Mohammad–Kazem

                     Administracinio teisingumo teismo vadovas. Būdamas ginkluotųjų pajėgų teisminės institucijos vadovu prisidėjo vykdant represijas prieš taikius demonstrantus.

                     2011 10 10

                     73.

                     FAHRADI Ali

                     Teisingumo ministerijos Teherane Teisės reikalų inspekcijos ir Viešosios inspekcijos vadovo pavaduotojas. Karadžo prokuroras. Atsakingas už sunkius žmogaus teisių pažeidimus, be kita ko, buvo kaltintoju teismo procesuose, kuriuose skirta mirties bausmė. Jo buvimo prokuroru laikotarpiu Karadžo regione įvykdyta daug mirties bausmės nuosprendžių.

                     2012 3 23

                     74.

                     REZVANMA- NESH Ali

                     Karadžo provincijos Alborz (Alborzo) regiono prokuroro pavaduotojas. Atsakingas už sunkius žmogaus teisių pažeidimus, be kita ko, buvo susijęs su mirties bausmės įvykdymu nepilnamečiui.

                     2012 3 23

                     76.

                     SADEGHI Mohamed

                     Pulkininkas, Islamo revoliucijos gvardijos techninės ir kibernetinės žvalgybos vado pavaduotojas, Islamo revoliucijos gvardijoje atsakingas už analizės centrą ir kovą su organizuotu nusikalstamumu. Atsakingas už tinklaraštininkų / žurnalistų suėmimus ir kankinimus.

                     2012 3 23

                     79.

                     RASHIDI AGHDAM, Ali Ashraf

                     Buvęs Evino kalėjimo vadovas, paskirtas 2012 m. viduryje. Paskyrus jį vadovu pablogėjo sąlygos kalėjime ir pranešama apie suintensyvėjusį netinkamą elgesį su kaliniais. 2012 m. spalio mėn. devynios kalinės paskelbė bado streiką protestuodamos dėl to, kad kalėjimo prižiūrėtojai pažeidžia jų teises ir žiauriai elgiasi.

                     2013 3 12

                     82.

                     SARAFRAZ, Mohammad (Dr.) (dar žinomas kaip: Haj-agha Sarafraz)

                     Gimimo vieta: Teheranas
                     Gimimo data: apytiksliai 1963 m.
                     Gyvenamoji vieta: Teheranas

                     Aukščiausiosios kibernetinės erdvės tarybos narys. Buvęs „Islamic Republic of Iran Broadcasting“ (IRIB) pirmininkas. Buvęs „IRIB World Service“ ir „Press TV“ vadovas, atsakingas už visus sprendimus dėl programų sudarymo. Glaudžiai susijęs su valstybės saugumo aparatu. Jam vadovaujant „Press TV“ kartu su IRIB bendradarbiavo su Irano saugumo tarnybomis bei prokurorais ir savaitinės programos „Iranas šiandien“ metu transliavo prievarta išgautus sulaikytųjų prisipažinimus, įskaitant Irano ir Kanados žurnalisto bei filmų kūrėjo Maziar Bahari prisipažinimą. Nepriklausoma ryšių reguliavimo tarnyba OFCOM 2011 m. Jungtinėje Karalystėje skyrė 100 000  GBP baudą „Press TV“ už M. Bahari prisipažinimo, kuris buvo filmuojamas kalėjime naudojant prievartą prieš M. Bahari, transliavimą. Todėl M. Sarafraz bendradarbiavo pažeidžiant teisę į tinkamą procesą ir teisingą bylos nagrinėjimą.

                     2013 3 12

                     86.

                     MUSAVI–TABAR, Seyyed Reza

                     Buvęs Shiraz (Širazo) revoliucinės prokuratūros vadovas. Atsakingas už politinių aktyvistų, žurnalistų, žmogaus teisių gynėjų, bahajų ir sąžinės kalinių neteisėtus sulaikymus ir netinkamą elgesį su jais; jie buvo persekiojami, kankinami, tardomi, jiems nebuvo leista turėti advokatų ir neužtikrintas tinkamas procesas. S. R. Musavi–Tabar pasirašinėjo teismo sprendimus liūdnai pagarsėjusioje Įkalinimo įstaigoje Nr. 100 (vyrų kalėjimas), įskaitant sprendimą bahają kalinę Raha Sabet trejiems metams uždaryti į vienutę.

                     2013 3 12“


title: 2009/798/EB,Euratomas: 2009 m. spalio 27 d. Tarybos sprendimas dėl Europos ekonomikos ir socialinių reikalų komiteto Nyderlandams atstovaujančio nario skyrimo

text:
31.10.2009

               LT

               Europos Sąjungos oficialusis leidinys

               L 285/41

      TARYBOS SPRENDIMAS

   2009 m. spalio 27 d.
   dėl Europos ekonomikos ir socialinių reikalų komiteto Nyderlandams atstovaujančio nario skyrimo
   (2009/798/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės bendrijos steigimo sutartį, ypač į jos 167 straipsnį,
   atsižvelgdama į Tarybos sprendimą 2006/651/EB, Euratomas (1),
   atsižvelgdama į Nyderlandų Vyriausybės pasiūlymą,
   atsižvelgdama į Komisijos nuomonę,
   kadangi pasibaigus J.W. VAN DEN BRAAK kadencijai tapo laisva Europos ekonomikos ir socialinių reikalų komiteto nario vieta,
   NUSPRENDĖ:
   1 straipsnis
   Nyderlandų ekonomikos ministrės nurodymu J.A. VAN DEN BANDT-STEL, permanent gedelegeerde VNO-NCW te Brussel (I grupė – darbdavių grupė), skiriama Europos ekonomikos ir socialinių reikalų komiteto nare likusiam kadencijos laikui – iki 2010 m. rugsėjo 20 d.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2009 m. spalio 27 d.

            Tarybos vardu

            Pirmininkas

         C. BILDT

      (1)  OL L 269, 2006 9 28, p. 13.


title: 2010 m. gruodžio 22 d. Komisijos sprendimas, kuriuo iš dalies keičiamas Sprendimas 2009/964/ES dėl antrosios Bendrijos veiksmų programos sveikatos srityje (2008–2013 m.) 2010 m. darbo plano priėmimo ir dėl finansinės paramos šios programos veiksmams atrankos, skyrimo ir kitų kriterijų bei Bendrijos įmokos pagal PSO Tabako kontrolės pagrindų konvenciją

text:
31.12.2010

               LT

               Europos Sąjungos oficialusis leidinys

               C 358/23

         KOMISIJOS SPRENDIMAS
   2010 m. gruodžio 22 d.
   kuriuo iš dalies keičiamas Sprendimas 2009/964/ES dėl antrosios Bendrijos veiksmų programos sveikatos srityje (2008–2013 m.) 2010 m. darbo plano priėmimo ir dėl finansinės paramos šios programos veiksmams atrankos, skyrimo ir kitų kriterijų bei Bendrijos įmokos pagal PSO Tabako kontrolės pagrindų konvenciją
   2010/C 358/04
   EUROPOS KOMISIJA,
   atsižvelgdama į Europos Sąjungos sutartį ir į Sutartį dėl Europos Sąjungos veikimo,
   atsižvelgdama į 2007 m. spalio 23 d. Europos Parlamento ir Tarybos sprendimą Nr. 1350/2007/EB dėl antrosios Bendrijos veiksmų programos sveikatos srityje (2008–2013 m.) (1), ypač į jo 8 straipsnio 1 dalį,
   atsižvelgdama į 2004 m. gruodžio 15 d. Komisijos sprendimą 2004/858/EB, įsteigiantį, taikant Tarybos reglamentą (EB) Nr. 58/2003, vykdomąją įstaigą „Visuomenės sveikatos programos vykdomoji įstaiga“, atsakingą už Bendrijos veiksmų visuomenės sveikatos srityje valdymą (2), ypač į jo 6 straipsnį,
   kadangi:

               (1)

               Komisijos sprendimas 2009/964/ES (3) buvo priimtas 2009 m. gruodžio 18 d.

               (2)

               2010 m. keletas iš pradžių numatytų konkursų nebuvo sėkmingi ir nebus įgyvendinti. Todėl biudžeto dalis, iš pradžių numatyta konkursams, šiuo metu turėtų būti skiriama kitiems veiksmams.

               (3)

               Antroje 2010 m. pusėje ir pirmoje 2011 m. pusėje atitinkamai bus rengiamos dvi ES pirmininkaujančių šalių konferencijos, kurios turi būti bendrai finansuojamos pagal 2010 m. darbo planą.

               (4)

               Pagal 2010 m. darbo planą iš pradžių numatytas vienas tiesioginis susitarimas su tarptautinėmis organizacijomis dėl subsidijų nebus sudarytas, o numatytos sumos kitiems susitarimams bus sumažintos. Todėl biudžeto dalis, iš pradžių numatyta tiesioginiams susitarimams su tarptautinėmis organizacijomis dėl subsidijų, šiuo metu turėtų būti skiriama kitiems veiksmams.

               (5)

               Viena viešųjų pirkimų veikla pagal administracinį susitarimą su Jungtinių tyrimų centru pagal finansavimo priemonę „kita veikla“ nebus įgyvendinta. Todėl biudžeto dalis, iš pradžių numatyta administraciniams susitarimams su Jungtinių tyrimų centru pagal minėtą finansavimo priemonę, šiuo metu turėtų būti skiriama kitiems veiksmams.

               (6)

               Kad būtų sudarytos sąlygos finansuoti daugiau jungtinių veiksmų ir projektų, būtina koreguoti biudžeto paskirstymą skirtingoms finansavimo priemonėms, nurodytoms Komisijos sprendimo 2009/964/ES I priedo 2 skyriuje.

               (7)

               Biudžeto, iš pradžių skirto skirtingoms finansavimo priemonėms, svyravimai viršija Komisijos sprendimo 2009/964/ES 1 straipsnio 2 dalyje nurodytą 20 % ribą, todėl dėl šio esminio pakeitimo reikėtų iš dalies pakeisti priimtą finansavimo sprendimą.

               (8)

               Todėl Komisijos sprendimas 2009/964/ES turėtų būti atitinkamai iš dalies pakeistas.

               (9)

               Šiame sprendime nustatytos priemonės atitinka Sprendimo Nr. 1350/2007/EB 10 straipsnyje nurodyto komiteto nuomonę,

         NUSPRENDĖ:
   Vienintelis straipsnis
   Sprendimo 2009/964/ES I priedas iš dalies keičiamas taip:

               1.

               2.1 punkto „Kvietimas teikti projektų pasiūlymus“ pirmos pastraipos antras sakinys pakeičiamas taip:
               „Iš viso numatoma suma kvietimui teikti projektų pasiūlymus sudaro 16 300 000 EUR (apie 34,7 % veiklos biudžeto).“

               2.

               2.2 punkto „Konkursai“ antros pastraipos pirmas sakinys pakeičiamas taip:
               „Iš viso numatoma suma konkursams sudaro 7 864 640 EUR (apie 16,7 % veiklos biudžeto).“

               3.

               2.3 punkto „Bendri veiksmai“ pirmos pastraipos antras sakinys pakeičiamas taip:
               „Iš viso numatoma suma kvietimui teikti bendrų veiksmų pasiūlymus sudaro 16 000 000 EUR (apie 34,1 % veiklos biudžeto).“

               4.

               2.5 punkto „Konferencijos visuomenės sveikatos ir rizikos vertinimo klausimais“ pirmos pastraipos antras sakinys pakeičiamas taip:
               „Iš viso numatoma suma kvietimui teikti konferencijų pasiūlymus sudaro 850 000 EUR (apie 1,8 % veiklos biudžeto): 200 000 EUR – Europos Sąjungai pirmininkaujančios šalies organizuojamoms konferencijoms ir 650 000 EUR – kitoms konferencijoms.“

               5.

               2.5.1 punktas „Europos Sąjungai pirmininkaujančios šalies organizuojamos konferencijos“ iš dalies keičiamas taip:

                           a)

                           pirma pastraipa pakeičiama taip:
                           „Dvi konferencijos, kurias po vieną antroje 2010 m. pusėje ir pirmoje 2011 m. pusėje surengs dvi Europos Sąjungai pirmininkaujančios šalys, yra tinkamos bendram finansavimui su Europos Sąjunga kiekvienai iš jų skiriant iki 100 000 EUR ir neviršijant Europos Sąjungos skiriamos didžiausios bendro finansavimo dalies – 50 % visų reikalavimus atitinkančių išlaidų.“;

                           b)

                           penkta pastraipa pakeičiama taip:
                           „Pagal 2010 m. darbo planą bendrai finansuotinos pirmininkaujančių šalių konferencijos yra šios: konferencija lėtinių ligų tema, kuri turi įvykti 2010 m. spalio mėn. pirmininkaujant Belgijai, ir konferencija prevencijos veiksmų tema, kuri turi įvykti 2011 m. gegužės mėn. pirmininkaujant Vengrijai.“

               6.

               2.6 punkto „Bendradarbiavimas su tarptautinėmis organizacijomis“ pirmos pastraipos antras sakinys pakeičiamas taip:
               „Iš viso numatoma suma yra 2 600 000 EUR (apie 5,5 % veiklos biudžeto).“

               7.

               2.8 punkto „Kita veikla“ antros pastraipos ketvirtas sakinys pakeičiamas taip:
               „Šiam tikslui iš viso numatoma suma yra 1 100 000 EUR (apie 2,3 % veiklos biudžeto).“

               8.

               3.2.1.1 punktas „Esamų ar naujai atsirandančių užkrečiamųjų ligų prevencijos ir kontrolės gerinimas“ iš dalies keičiamas taip:

                           a)

                           pirma pastraipa išbraukiama;

                           b)

                           trečia įtrauka išbraukiama:

                                       „—

                                       Tyrimo siekiant įvertinti tuberkuliozės valdymą ir sveikatos paslaugų teikimą valstybių narių lygmeniu rengimas, įgyvendinimas ir rezultatų analizė. Tyrimo tikslas yra sudaryti galimybes atlikti aprašomąją įvairių modelių vykdant programą analizę. Išsamus su tuberkulioze susijusių paslaugų teikimo modelių aprašymas leis veiksmingiau vertinti išteklių paskirstymą ir valstybių narių indėlį į tuberkuliozės kontrolę.
                                       (Konkursas)“.

               9.

               3.2.1.2 punktas „Parengties ir gebėjimo reaguoti į ekstremalias sveikatai situacijas, įskaitant klimato kaitą, į su pandeminiu gripu susijusias problemas ir tarpregioninio bendradarbiavimo gerinimas“ iš dalies keičiamas taip:

                           a)

                           pirma įtrauka išbraukiama:

                                       „—

                                       Numatoma veikla apima: gerosios patirties nustatymą ir keitimąsi ja, dokumentų rengimą, mokymą, su žiniasklaida susijusius ir plačiosios visuomenės bei specialistų informavimo klausimus, pasirengimo ekstremalioms sveikatai situacijoms planavimo pavyzdines schemas ir metodus, krizių valdymo etalonines gaires, darbuotojų mokymą ir paramą jiems sprendžiant netikėtas problemas, mokymo planus (mokymo pobūdis, tikslai, turinys), pagrindinių pagal Sveikatos saugumo komiteto programą ir Visuotinio sveikatos saugumo iniciatyvą (GHSI) numatytų veiksmų sklaidą, krizių valdymo logistikos aspektų vertinimą, įskaitant veiklos nepertraukiamumo problemas ir atsižvelgiant į tarptautinius įvykių aspektus.
                                       (Konkursas)“;

                           b)

                           penkta įtrauka išbraukiama:

                                       „—

                                       Asmens duomenų rinkimą, visų pirma esant ekstremalioms visuomenės sveikatai situacijoms, reglamentuojančių valstybių narių esamų teisės aktų tyrimas. Tyrimo tikslas – išnagrinėti duomenų apsaugos problemą esant tokioms aplinkybėms. Rezultatai turėtų padėti geriau koordinuoti kontaktų atsekamumo veiklą siekiant sustabdyti grėsmę.
                                       (Konkursas)“.

               10.

               3.2.1.3 punktas „Esamų reagavimo į biologinių, cheminių ir radiologinių veiksnių keliamas grėsmes sveikatai bei naujai atsirandantį ligų poveikį aplinkai pajėgumų stiprinimas“ iš dalies keičiamas taip:

                           a)

                           pirma įtrauka išbraukiama:

                                       „—

                                       „Nacionalinių etaloninių laboratorijų“, tiriančių chemines ir radioaktyvias medžiagas, tyrimas ir auditas, įskaitant seminarą, susijusį su dalijimosi gebėjimais ir pajėgumais. Tyrimu siekiama ištirti ir racionalizuoti ES etaloninių laboratorijų sistemą pateikiant analitinę dabartinės skirtingose valstybėse narėse esančių etaloninių laboratorijų būklės apžvalgą ir išsamiai išnagrinėjus atitinkamus galimų ES etaloninių laboratorijų tinklo sukūrimo pranašumų ir trūkumų įrodymus. Tuo siekiama užtikrinti minimalias ES etaloninių laboratorijų sistemos sudedamąsias dalis, įskaitant jos plėtojimui labai svarbius elementus, ir nacionalinių bei tarptautinių tinklų funkcionavimą kaip būtiną sąlygą imtis efektyvių veiksmų protrūkiams išaiškinti ir reaguoti į juos.
                                       (Konkursas)“.

                           b)

                           ketvirta įtrauka išbraukiama:

                                       „—

                                       Sveikatos saugumo komiteto 2010 m. prioritetų, įskaitant Sveikatos saugumo komiteto sekcijų ir darbo grupių veiklą, rėmimas.
                                       (Konkursas)“.

               11.

               3.2.2.1 punkto „Prevencijos pacientų saugos srityje plėtojimas“ pirma įtrauka išbraukiama:

                           „—

                           Keitimosi gerąja patirtimi ir priemonėmis pacientų saugos srityje konferencija. Ja siekiama pateikti pirmuosius pagal 2009 m. antrosios sveikatos programos kvietimą teikti pasiūlymus vykdytos veiklos ir parengtų priemonių rezultatus ir nustatyti jų sklaidos bei naudojimo strategiją. Konferencijoje dalyvaus visuomenės sveikatos institucijos, sveikatos specialistai, verslas ir rizikos vertinimo ekspertai. Konferencijos rezultatai turėtų padėti nustatyti sąsajas tarp pacientų saugos politikos formavimo nacionaliniu ir Europos lygmeniu bei sveikatos priežiūros srityje ir keitimosi sveikatos specialistais, ypač tarp pasienio regionų, bei jų mokymo sistemų tobulinimo.
                           (Konkursas)“.

               12.

               3.2.2.2 punktas (Mokslinės rekomendacijos ir rizikos vertinimas) iš dalies keičiamas taip:

                           a)

                           trečia įtrauka išbraukiama:

                                       „—

                                       Rizikos vertinimo dialogas analizuojant būsimas nanotechnologijas. Juo siekiama nustatyti ir aptarti rizikos vertinimo problemas, kurios gali kilti įdiegus antros ir trečios kartos nanotechnologijas.
                                       (Administracinis susitarimas su JRC)“;

                           b)

                           aštunta įtrauka išbraukiama:

                                       „—

                                       Bendradarbiavimas rizikos vertinimo srityje rengiant seminarus specialiomis ar bendromis su rizikos vertinimu susijusiomis temomis ir Komisijos ne maisto srities mokslinių komitetų darbas siekiant skatinti ir sudaryti geresnes galimybes ekspertų dialogui.
                                       (Konkursas)“;

                           c)

                           vienuolikta įtrauka išbraukiama:

                                       „—

                                       Informavimas apie riziką parengiant profesionalios komunikacijos strategiją, pvz., organizuojant nedidelį seminarą žurnalistams, rašantiems mokslinėmis temomis.
                                       (Konkursas)“;

                           d)

                           dvylikta įtrauka išbraukiama:

                                       „—

                                       Esamų išteklių ir poreikių vertinimas. Siekiama užtikrinti kokybišką mokslinių komitetų veiklą (palyginamoji analizė su panašaus pobūdžio ES agentūromis).
                                       (Konkursas)“.

               13.

               3.3.1.1 punktas „Skatinimas vadovautis Sveikatos visiems politika“ išbraukiamas.

               14.

               3.3.2.4 punktas „Lytinė sveikata ir ŽIV/AIDS“ iš dalies keičiamas taip:

                           a)

                           pirma įtrauka išbraukiama:

                                       „—

                                       12–17 m. jaunuolių žinių apie lytinę ir reprodukcinę sveikatą tyrimas visose ES valstybėse narėse. Juo siekiama gerinti žinias, reikalingas diskusijai apie veiksmus Europos lygmeniu jaunimo lytinės sveikatos srityje.
                                       (Konkursas)“;

                           b)

                           trečia įtrauka išbraukiama:

                                       „—

                                       Rinkodaros ekspertų naudojamų jaunimui skirtų metodų nustatymas ir vertinimas, ar būtų galima ir kaip šiuos metodus panaudoti jaunimo informavimui apie lytinę sveikatą. Tikslas yra diskutuoti ir keistis informacija apie lytinę sveikatą ES lygmeniu tolesniam ES politikos formavimui.
                                       (Konkursas)“.

               15.

               3.3.2.6 punkto „Priklausomybių prevencija“ aštunta įtrauka išbraukiama:

                           „—

                           Techninei paramai Komisijai rengiant 2003 m. birželio 18 d. Tarybos rekomendacijos įgyvendinimo pažangos ataskaitą. Šis veiksmas yra numatytas ES kovos su narkotikais 2009–2012 m. veiksmų plane (23-ias veiksmas). Tikslas yra įvertinti žalos mažinimo paslaugų aprėpties pažangą, remiantis 2007 m. priimta pirma ataskaita, kad būtų visiškai išnaudojamos įrodyto veiksmingumo priemonės, visų pirma kalėjimuose ir reintegracijos tarnybose teikiant paslaugas žmonėms, kurie stebimi po paleidimo iš kalėjimo. Tai leistų Bendrijai kartu su valstybėmis narėmis svarstyti, ar būtina rengti tolesnes rekomendacijas.
                           (Konkursas)“.

               16.

               3.3.2.7 punkto „Pagrindinių, lėtinių ir retųjų ligų prevencija“ antra įtrauka išbraukiama:

                           „—

                           Techninė, mokslinė ir administracinė parama Europos partnerystei kovai su vėžiu. Komunikate „Kova su vėžiu: Europos partnerystė“ nurodyti konkretūs keturių sričių veiksmai: prevencija ir sveikatos ugdymas, sveikatos priežiūra, vėžio moksliniai tyrimai, informacija ir duomenys. Partnerystė leis nustatyti tolesnius veiksmus, kuriuos reikės įgyvendinti siekiant komunikate nustatytų tikslų ir apskritai mažinti vėžio naštą ES. Šios sutarties tikslas yra techninė ir konsultacinė parama Europos partnerystei.
                           (Konkursas)“.

               17.

               3.4.1 punkto „Keitimasis žiniomis ir gerąja patirtimi“ antra įtrauka išbraukiama:

                           „—

                           Politikos dialogai svarbiausių pagrindinių vertybių ir pacientų teisių apibrėžties bei įgyvendinimo užtikrinimo Europoje klausimais. Tikslas yra kartu su valstybėmis narėmis ir ES lygmens suinteresuotosiomis šalimis įvertinti, kaip pacientų teisės įgyvendinamos ir kaip užtikrinamas jų laikymasis. Tai leistų inicijuoti diskusijas dėl susijusių, dabar vykdomų ar numatomų Komisijos iniciatyvų.
                           Šie politikos dialogai reikalingi norint įtraukti platų sveikatos politikos dalyvių ratą ir pateikti vertingus rezultatus būsimam darbui ES lygmeniu. Europos sveikatos sistemų ir politikos stebėjimo organizacija siūlo būtinas žinias, žmogiškuosius išteklius ir tinkamus kontaktus norint apimti numatomą dalyvių ratą, sukviesti tikslinę auditoriją ir gauti reikiamus rezultatus.
                           (Tiesioginis susitarimas su Europos sveikatos politikos ir sveikatos sistemų stebėjimo organizacija dėl subsidijų)“.

      Priimta Briuselyje 2010 m. gruodžio 22 d.

            Komisijos vardu

         John DALLI

            Komisijos narys

      (1)  OL L 301, 2007 11 20, p. 3.

      (2)  OL L 369, 2004 12 16, p. 73.

      (3)  OL L 340, 2009 12 22, p. 1.


title: 2015 m. kovo 16 d. Tarybos sprendimas (ES) 2015/1420 dėl pozicijos, kurios turi būti laikomasi Europos Sąjungos vardu Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo

text:
22.8.2015

               LT

               Europos Sąjungos oficialusis leidinys

               L 221/4

         TARYBOS SPRENDIMAS (ES) 2015/1420
   2015 m. kovo 16 d.
   dėl pozicijos, kurios turi būti laikomasi Europos Sąjungos vardu Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
   atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
   kadangi:

               (1)

               Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimas (1) (toliau – Susitarimas) pasirašytas 2014 m. kovo 21 d. ir 2014 m. birželio 27 d.;

               (2)

               kol Susitarimas įsigalios, jis laikinai taikomas pagal Tarybos sprendimus 2014/295/ES (2), 2014/668/ES (3) ir 2014/691/ES (4);

               (3)

               Šalys susitarė dėl Asociacijos darbotvarkės, nustatančios jų bendro darbo kiekviename sektoriuje prioritetinių sričių sąrašą, kuri padės pasirengti įgyvendinti Susitarimą ir palengvinti šį procesą ir kurią turės priimti pagal Susitarimą įsteigta Asociacijos taryba;

               (4)

               Taryba turi priimti poziciją, kurios bus laikomasi Sąjungos vardu Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo,

         PRIĖMĖ ŠĮ SPRENDIMĄ:
   1 straipsnis
   Pozicija, kurios turi būti laikomasi Sąjungos vardu Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl ES ir Ukrainos asociacijos darbotvarkės įgyvendinimo grindžiama prie šio sprendimo pridedamu Asociacijos tarybos rekomendacijos projektu.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 16 d.

            Tarybos vardu

            Pirmininkė

         F. MOGHERINI

      (1)  OL L 161, 2014 5 29, p. 3.

      (2)  2014 m. kovo 17 d. Tarybos sprendimas 2014/295/ES dėl Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo preambule, 1 straipsniu ir I, II ir VII antraštinėmis dalimis (OL L 161, 2014 5 29, p. 1).

      (3)  2014 m. birželio 23 d. Tarybos sprendimas 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 278, 2014 9 20, p. 1).

      (4)  2014 m. rugsėjo 29 d. Tarybos sprendimas 2014/691/ES, kuriuo iš dalies keičiamas Sprendimas 2014/668/ES dėl Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 289, 2014 10 3, p. 1).

      PROJEKTAS
      REKOMENDACIJA Nr. 2015/…
      … m. … … d.
      dėl ES ir Ukrainos asociacijos darbotvarkės įgyvendinimo
      ES IR UKRAINOS ASOCIACIJOSTARYBA,
      atsižvelgdama į Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimą, ypač į jo 463 straipsnį,
      kadangi:

                  (1)

                  Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) (1) 463 straipsniu Asociacijos taryba įgaliojama teikti reikiamas rekomendacijas, kad būtų pasiekti Asociacijos susitarimo tikslai;

                  (2)

                  vadovaujantis Susitarimo 476 straipsniu Šalys imasi visų bendrųjų ar konkrečių priemonių, reikalingų prievolėms pagal Susitarimą vykdyti;

                  (3)

                  iki Susitarimo įsigaliojimo jis laikinai taikomas vadovaujantis Tarybos sprendimu 2014/295/ES (2), Tarybos sprendimu 2014/668/ES (3) ir Tarybos sprendimu 2014/691/ES (4);

                  (4)

                  Šalys susitarė dėl Asociacijos darbotvarkės, kurios tikslas – sukurti praktinį pagrindą, padėsiantį pasiekti svarbiausius politinės asociacijos ir ekonominės integracijos tikslus, ir taip pasirengti būsimojo Susitarimo įgyvendinimui ir jį palengvinti, teksto;

                  (5)

                  Asociacijos darbotvarke siekiama dviejų tikslų: nustatyti konkrečius veiksmus, kad Šalys įvykdytų Susitarimu nustatytas prievoles, ir pateikti platesnes tolesnio ES ir Ukrainos santykių vystymo gaires, siekiant didesnės ekonominės integracijos ir platesnio politinio bendradarbiavimo remiantis bendruoju Susitarimo tikslu,

            PRIĖMĖ ŠIĄ REKOMENDACIJĄ:
      Vienintelis straipsnis
      Asociacijos taryba rekomenduoja Šalims įgyvendinti ES ir Ukrainos asociacijos darbotvarkę (5) tokia apimtimi, kiek ją įgyvendinant siekiama tikslų, nustatytų Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime.

         Priimta …

               Asociacijos tarybos vardu

               Pirmininkas

         (1)  OL L 161, 2014 5 29, p. 3.

         (2)  2014 m. kovo 17 d. Tarybos sprendimas 2014/295/ES dėl Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo preambule, 1 straipsniu ir I, II ir VII antraštinėmis dalimis (OL L 161, 2014 5 29, p. 1).

         (3)  2014 m. birželio 23 d. Tarybos sprendimas 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 278, 2014 9 20, p. 1).

         (4)  2014 m. rugsėjo 29 d. Tarybos sprendimas 2014/691/ES, kuriuo iš dalies keičiamas Sprendimas 2014/668/ES dėl Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 289, 2014 10 3, p. 1).

         (5)  Žr. dokumentą st 6978/15, esantį http://register.consilium.europa.eu.


title: 2012/4/ES: 2011 m. gruodžio 13 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Portugalijos paraiška „EGF/2011/005 PT/Norte-Centro Automotive“ )

text:
7.1.2012

               LT

               Europos Sąjungos oficialusis leidinys

               L 4/11

         EUROPOS PARLAMENTO IR TARYBOS SPRENDIMAS
   2011 m. gruodžio 13 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Portugalijos paraiška „EGF/2011/005 PT/Norte-Centro Automotive“)
   (2012/4/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas siekiant teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF taikymo sritis buvo išplėsta – nuo 2009 m. gegužės 1 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas;

               (3)

               2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos;

               (4)

               2011 m. birželio 6 d. Portugalija pateikė paraišką mobilizuoti EGF lėšas dėl darbuotojų atleidimo iš trijų įmonių, vykdančių NACE 2 red. 29 skyriaus (Variklinių transporto priemonių, priekabų ir puspriekabių gamyba) veiklą šiaurės (PT11) ir vidurio Portugalijos (PT16) NUTS II regionuose, ir iki 2011 m. liepos 18 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 518 465 EUR sumą;

               (5)

               todėl EGF lėšos turėtų būti mobilizuotos finansinei paramai pagal Portugalijos pateiktą paraišką suteikti,

         NUSPRENDĖ:
   1 straipsnis
   2011 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 518 465 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2011 m. gruodžio 13 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         M. SZPUNAR

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 2011/744/: 2011 m. lapkričio 3 d. Europos Centrinio Banko sprendimas dėl antrosios padengtų obligacijų pirkimo programos įgyvendinimo (ECB/2011/17)

text:
16.11.2011

               LT

               Europos Sąjungos oficialusis leidinys

               L 297/70

         EUROPOS CENTRINIO BANKO SPRENDIMAS
   2011 m. lapkričio 3 d.
   dėl antrosios padengtų obligacijų pirkimo programos įgyvendinimo
   (ECB/2011/17)
   (2011/744/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalimi,
   kadangi:

               (1)

               pagal Europos centrinių bankų sistemos ir Europos Centrinio Banko statuto (toliau – ECBS statutas) 18 straipsnio 1 dalį Europos Centrinis Bankas (ECB) kartu su valstybių narių, kurių valiuta yra euro, nacionaliniais centriniais bankais (toliau – NCB) gali veikti finansų rinkose, be kita ko, tiesiogiai (vienakrypčiai) (outright) pirkdami ir parduodami apyvartines priemones;

               (2)

               2009 m. gegužės 7 d. ir 2009 m. birželio 4 d. ir 18 d. Valdančioji taryba, atsižvelgdama į tuo metu rinkoje vyravusias išimtines aplinkybes, nusprendė inicijuoti padengtų obligacijų pirkimo programą (toliau – programa) už bendrą siektiną nominalią 60 milijardų EUR sumą pagal 2009 m. liepos 2 d. Sprendimą ECB/2009/16 dėl padengtų obligacijų pirkimo programos įgyvendinimo (1). Pagal programą NCB ir, išimtinai, ECB tiesiogiai su kitomis sandorių šalimis gali nuspręsti, atsižvelgdami į jiems priskirtą dalį, tiesiogiai (vienakrypčiai) pirkti tinkamas padengtas obligacijas iš tinkamų kitų sandorių šalių pirminėse ir antrinėse rinkose. Atsižvelgiant į Eurosistemos pinigų politikos poreikius ir padengtų obligacijų pirkimų tikslus, programa buvo sukurta kaip laikina priemonė dvylikos mėnesių laikotarpiui ir pasibaigė 2010 m. birželio 30 d.;

               (3)

               Valdančioji taryba nusprendė, kad turėtų būti inicijuota antroji padengtų obligacijų pirkimo programa (toliau – antroji programa). Eurosistemos centriniai bankai ketina įgyvendinti antrąją programą palaipsniui, atsižvelgdami į rinkos sąlygas ir Eurosistemos pinigų politikos poreikius. Antrąja programa yra siekiama prisidėti: a) palengvinant kredito įstaigų ir įmonių finansavimo sąlygas; ir b) paraginant kredito įstaigas išlaikyti ir padidinti skolinimą savo klientams;

               (4)

               kaip bendros pinigų politikos dalis, Eurosistemos centrinių bankų tinkamų padengtų obligacijų tiesioginis (vienakryptis) pirkimas pagal antrąją programą turėtų būti įgyvendintas vienodu būdu, laikantis šio sprendimo,

         PRIĖMĖ ŠĮ SPRENDIMĄ:
   1 straipsnis
   Padengtų obligacijų tiesioginio (vienakrypčio) pirkimo nustatymas ir apimtis
   Eurosistema sukūrė antrąją programą, pagal kurią Eurosistemos centriniai bankai perka tinkamas padengtas obligacijas už siektiną nominalią 40 milijardų EUR sumą. Pagal antrąją programą tinkamos padengtos obligacijos Eurosistemos centrinių bankų gali būti perkamos iš tinkamų kitų sandorių šalių pirminėse ir antrinėse rinkose laikantis šiame sprendime numatytų tinkamumo kriterijų. 2000 m. rugpjūčio 31 d. Gairės ECB/2000/7 dėl Eurosistemos pinigų politikos priemonių ir procedūrų (2) netaikomos Eurosistemos centrinio banko padengtų obligacijų tiesioginiam (vienakrypčiam) pirkimui pagal antrąją programą.
   2 straipsnis
   Padengtų obligacijų tinkamumo kriterijai
   Padengtos obligacijos, kurios yra: a) tinkamos pinigų politikos operacijoms, kaip apibrėžta Gairėse ECB/2000/7; b) išreikštos eurais; ir c) laikomos ir jomis atsiskaitoma euro zonoje, yra tinkamos tiesioginiam (vienakrypčiam) pirkimui pagal antrąją programą, jeigu jos atitinka tokius papildomus reikalavimus:

               1)

               Jos yra arba: a) padengtos obligacijos, išleistos vadovaujantis Direktyvos 2009/65/EB (3) 52 straipsnio 4 dalyje nustatytais kriterijais (toliau – KIPVPS atitinkančios padengtos obligacijos), arba b) struktūrinės padengtos obligacijos, teikiančios tokias garantijas, kurios yra panašios į KIPVPS atitinkančių padengtų obligacijų garantijas, kaip numatyta Gairių ECB/2000/7 I priedo 6.2.3 skirsnyje.

               2)

               Kiekviena padengtų obligacijų emisija yra minimalaus 300 milijonų EUR emisijos dydžio.

               3)

               Padengtų obligacijų emisija yra ne mažesnio kaip „BBB-“ reitingo ar jo ekvivalento, suteikto bent vienos iš didžiausių reitingų agentūrų.

               4)

               Padengtos obligacijos išleidžiamos laikantis euro zonos valstybėje narėje galiojančių teisės aktų, reglamentuojančių padengtas obligacijas. Struktūrinių padengtų obligacijų atveju padengtų obligacijų dokumentams taikoma teisė yra euro zonos valstybės narės teisė.

               5)

               Padengtų obligacijų emisijos maksimalus likęs terminas vertybinio popieriaus pirkimo metu yra 10,5 metų.

         3 straipsnis
   Tinkamos kitos sandorių šalys
   Antrajai programai tinkamos kitos sandorių šalys yra tokios: a) vidaus kitos sandorių šalys, dalyvaujančios Eurosistemos pinigų politikos operacijose, kaip apibrėžta Gairių ECB/2000/7 I priedo 2.1 skirsnyje; ir b) bet kokios kitos sandorių šalys, kurias Eurosistemos centriniai bankai naudoja savo eurais išreikštų investicinių portfelių investavimui.
   4 straipsnis
   Baigiamosios nuostatos
   1.   Šis sprendimas įsigalioja kitą dieną po jo paskelbimo ECB interneto svetainėje.
   2.   Šis sprendimas taikomas iki 2012 m. spalio 31 d.

      Priimta Frankfurte prie Maino 2011 m. lapkričio 3 d.

            ECB Pirmininkas

         Mario DRAGHI

      (1)  OL L 175, 2009 7 4, p. 18.

      (2)  OL L 310, 2000 12 11, p. 1.

      (3)  2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).


title: 2013 m. birželio 6 d. Tarybos sprendimas 2013/270/BUSP, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui

text:
8.6.2013

               LT

               Europos Sąjungos oficialusis leidinys

               L 156/10

         TARYBOS SPRENDIMAS 2013/270/BUSP
   2013 m. birželio 6 d.
   kuriuo iš dalies keičiamas Sprendimas 2010/413/BUSP dėl ribojamųjų priemonių Iranui
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2010 m. liepos 26 d. Tarybos sprendimą 2010/413/BUSP dėl ribojamųjų priemonių Iranui (1), ypač į jo 23 straipsnį,
   kadangi:

               (1)

               2010 m. liepos 26 d. Taryba priėmė Sprendimą 2010/413/BUSP;

               (2)

               2012 m. gruodžio 20 d. Jungtinių Tautų Saugumo Tarybos komitetas, įsteigtas pagal Jungtinių Tautų Saugumo Tarybos rezoliuciją (JT STR) 1737 (2006), padarė asmenų ir subjektų, kuriems taikomas draudimas keliauti ir kurių turtas įšaldomas remiantis JT STR 1737 (2006), JT STR 1747 (2007), JT STR 1803 (2008) ir JT STR 1929 (2010), sąrašo pakeitimų tą sąrašą papildydamas dviem subjektais. Tie subjektai turėtų būti įtraukti į Sprendimo 2010/413/BUSP I priede pateiktą asmenų ir subjektų, kuriems taikomos ribojamosios priemonės, sąrašą;

               (3)

               Taryba taip pat laikosi nuomonės, kad į Sprendimo 2010/413/BUSP II priede pateiktą asmenų ir subjektų, kuriems taikomos ribojamosios priemonės, sąrašą turėtų būti įtraukta ir kitų subjektų, kurie yra susiję su jau į sąrašą įtrauktais subjektais;

               (4)

               be to, Taryba laikosi nuomonės, kad reikėtų iš dalies pakeisti įrašus, susijusius su tam tikrais Sprendimo 2010/413/BUSP II priede nurodytais asmenimis ir subjektais;

               (5)

               nebėra pagrindo palikti tam tikrus subjektus Sprendimo 2010/413/BUSP II priede pateiktame asmenų ir subjektų, kuriems taikomos ribojamosios priemonės, sąraše;

               (6)

               todėl Sprendimas 2010/413/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/413/BUSP I ir II priedai iš dalies keičiami pagal šio sprendimo priedą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2013 m. birželio 6 d.

            Tarybos vardu

            Pirmininkas

         A. SHATTER

      (1)  OL L 195, 2010 7 27, p. 39.

      PRIEDAS
      I.   Toliau nurodyti subjektai įtraukiami į Sprendimo 2010/413/BUSP I priede pateiktą sąrašą:

      A.   Asmenys ir subjektai, dalyvaujantys branduolinėje arba su balistinėmis raketomis susijusioje veikloje

         Subjektai

                  1)

                  „Yas Air“. „Yas Air“ yra naujas „Pars Air“ – bendrovės, priklausiusios bendrovei „Pars Aviation Services Company“, kuri Jungtinių Tautų Saugumo Tarybos rezoliucija 1747 (2007) buvo įtraukta į sąrašą – pavadinimas. „Yas Air“ padėjo į Jungtinių Tautų sąrašą įtrauktai bendrovei „Pars Aviation Services Company“ pažeisti Rezoliucijos 1747 (2007) 5 punktą.
                  Vieta: Mehrabad International Airport, Next to Terminal No. 6, Tehran, Iran.
                  Įtraukimo į JT sąrašą data: 2012 12 10.

                  2)

                  „SAD Import Export Company“. „SAD Import Export Company“ padėjo į Jungtinių Tautų sąrašą įtrauktoms bendrovei „Parchin Chemical Industries“ ir 7-ajai „Tir Industries“ bendrovei pažeisti Rezoliucijos 1747 (2007) 5 punktą.
                  Vieta: Haftom Tir Square, South Mofte Avenue, Tour Line No 3/1, Tehran, Iran. 2) P.O. Box 1584864813.
                  Įtraukimo į JT sąrašą data: 2012 12 10.

            II.   Toliau nurodyti subjektai įtraukiami į Sprendimo 2010/413/BUSP II priede pateiktą sąrašą:

      I.   Asmenys ir subjektai, dalyvaujantys branduolinėje arba su balistinėmis raketomis susijusioje veikloje, bei asmenys ir subjektai, teikiantys paramą Irano Vyriausybei

      B.   Subjektai

                  Pavadinimas

                  Identifikuojamoji informacija

                  Priežastys

                  Įtraukimo į sąrašą data

                  1

                  „Petropars Iran Company“ (dar žinoma kaip PPI)

                              Adresas: No. 9, Maaref Street,

                                 Farhang Blvd, Saadet Abad,

                                 Tehran, Iran.

                              Tel.: +98-21-22096701- 4.

                              http://www.petropars.com/Subsidiaries/PPI.aspx

                  Į sąrašą įtraukto subjekto „Petropars Ltd“ patronuojamoji įmonė

                  2013 6 8

                  2.

                  „Petropars Oilfield Services Company“ (dar žinoma kaip POSCO)

                              Adresas: Kish harbor,

                                 PPI Bldg,

                              Tel.: +98-764-445 03 05,

                              http://www.petropars.com/Subsidiaries/POSCO.aspx.

                  Į sąrašą įtraukto subjekto „Petropars Iran Company“ patronuojamoji įmonė

                  2013 6 8

                  3.

                  „Petropars Operation & Management Company“ (dar žinoma kaip POMC)

                              Adresas: South Pars Gas,

                                 Assaluyeh, Bushehr,

                              Tel.: +98-772-7363852.

                              http://www.petropars.com/Subsidiaries/POMC.aspx

                  Į sąrašą įtraukto subjekto „Petropars Iran Company“ patronuojamoji įmonė

                  2013 6 8

                  4.

                  „Petropars Resources Engineering Ltd“ (dar žinoma kaip PRE)

                              Adresas: 4th Floor, No. 19, 5th St., Gandi Ave.,

                              Tehran, Iran, 1517646113,

                              Tel.: +98-21 88888910/13.

                                 http://www.petropars.com/Subsidiaries/PRE.aspx

                  Į sąrašą įtraukto subjekto „Petropars Iran Company“ patronuojamoji įmonė

                  2013 6 8

                  5.

                  „Iranian Oil Company (U.K.) Limited“ (IOC)

                              „Iranian Oil Company (U.K.) Limited“, dar žinoma kaip IOC.

                              Adresas: NIOC House 6th Floor,

                                 4 Victoria Street,

                                 London, United Kingdom,

                                 SW1H 0NE

                  IOC visiškai priklauso bendrovei „Naftiran Intertrade Company“ (NICO). Pati NICO yra įtraukta į sąrašą taikant ES sankcijas, nes ji visiškai priklauso bendrovei „National Iranian Oil Company“ (NIOC), kuri taip pat yra į ES sąrašą įtrauktas subjektas, nes ji teikia finansinius išteklius IranoVyriausybei. Visi trys IOC direktorių valdybos nariai 2012 m. gruodžio 18 d. duomenimis anksčiau yra dirbę NIOC ir ėję direktorių pareigas, o tai dar kartą įrodo glaudžią IOC ir NIOC sąsają.

                  2013 6 8

            III.   Sprendimo 2010/413/BUSP II priede pateikti įrašai, susiję su toliau išvardytais asmenimis ir subjektais, pakeičiami šiais įrašais:

                  Vardas, pavardė / Pavadinimas

                  Identifikuojamoji informacija

                  Priežastys

                  Įtraukimo į sąrašą data

                  1.

                  „Sorinet Commercial Trust“ (SCT) (alias: „SCT Bankers“; „SCT Bankers Kish Company“ (PJS); „SCT Bankers Company Branch“; „Sorinet Commercial Trust Bankers“)

                              1.

                              „Kish Island“ filialas:

                                          SCT Bankers (Kish Branch),

                                          Sadaf Tower, 3rd Floor,

                                          Suite 301,

                                          Kish Island, Iran,

                                          P.O. Box 87.

                                          Tel.: 09347695504

                                          Filialas: UAE – Dubai,

                                          P.O. Box 31988

                                    Alternatyvus adresas:

                                          Kish Banking Fin Activities Center, No 42, 4th floor,

                                          VC25 Part, Kish Island

                                    BIC: SCERIRTH KSH

                              2.

                              Dubajaus filialas:

                                          SCT Bankers Kish Company (PJS),

                                          Head Office,

                                          Kish Island,

                                          Sadaf Tower, 3rd floor,

                                          Suite 301,

                                          P.O. Box 87.

                                          Tel.: 09347695504

                                          Filialas: UAE – Dubai,

                                          P.O. Box 31988

                                    Alternatyvus adresas:

                                          Sheykh Admad, Sheykh Zayed Road,

                                          31988 Dubai, UAE

                                    Alternatyvus adresas:

                                          Filialas: No.1808, 18th Floor, Grosvenor House Commercial Tower,

                                          Sheikh Ahmad Sheik Zayed Road,

                                          Dubai, UAE,

                                          P.O.Box 31988.

                                          Tel.: 0097 14 3257022-99.

                                          El. paštas: INFO@SCTBankers.com

                                    BIC: SCTSAEA1

                              3.

                              Teherano filialas:

                                          SCT Bankers Kish Company (PJS),

                                          Head Office,

                                          Kish Island,

                                          Sadaf Tower, 3rd Floor,

                                          Suite 301,

                                          Kish Island, Iran,

                                          P.O.Box 87.

                                          Tel.: 09347695504

                                          Filialas: UAE – Dubai,

                                          P.O. Box 31988

                                    Alternatyvus adresas:

                                          Reahi Aiiey, First of Karaj,

                                          Maksous Road 9,

                                          Tehran, Iran

                                    BIC: SCERIRTH

                  „Sorinet Commercial Trust“ (SCT) padeda į sąrašą įtrauktiems subjektams pažeidinėti ES reglamento dėl Irano nuostatas ir teikia finansinę paramą Irano Vyriausybei. SCT priklauso „Sorinet Group“, kuri priklauso Babak Zanjani ir yra jo valdoma. Ji naudojama Irano su nafta susijusiems mokėjimams nukreipti.

                  2012 12 22

                  2.

                  Mohammad Moghaddami FARD

                  Gimimo data: 1956 m. liepos 19 d.
                  Pasas: N10623175 (Iranas), išduotas 2007 m. kovo 27 d.; galioja iki 2012 m. kovo 26 d.

                  Buvęs IRISL regioninis direktorius Jungtiniuose Arabų Emyratuose, „Pacific Shipping“, kuriai taikomos Europos Sąjungos sankcijos, „Great Ocean Shipping Company“ (alias„Oasis Freight Agency“), kuriai taikomos Europos Sąjungos sankcijos, generalinis direktorius. 2010 m. įkūrė „Crystal Shipping FZE“ – tai buvo vienas iš bandymų išvengti IRISL įtraukimo į ES sąrašą padarinių.

                  2011 12 01

                  3.

                  Ahmad Sarkandi

                  Gimęs 1953 m. rugsėjo 30 d., Irano pilietis

                  Buvęs IRISL finansų direktorius (nuo 2011 m.). Buvęs įvairių IRISL patronuojamųjų bendrovių, kurioms taikomos Europos Sąjungos sankcijos, vykdomasis direktorius, atsakingas už įvairių fiktyvių bendrovių, kuriose jis tebėra nurodomas kaip generalinis direktorius ir akcininkas, įsteigimą.

                  2011 12 01

                  4.

                  „Good Luck Shipping Company“

                              P.O. Box 8486 – office 206/207,

                              Ahmad Ghubash Building,

                              Oud Mehta,

                              Bur Dubai, UAE.

                  IRISL vardu veikianti bendrovė. Kontroliuojama Mohammad Moghaddami Fard. „Good Luck Shipping Company“ buvo įsteigta, kad pakeistų „Oasis Freight Company“ (alias„Great Ocean Shipping Services“), kuriai taikytos Europos Sąjungos sankcijos ir kuri likviduota teismo sprendimu. „Good Luck Shipping Company“ išdavė padirbtų transportavimo dokumentų IRISL ir IRISL nuosavybės teise priklausančių arba jos kontroliuojamų subjektų naudai. Jungtiniuose Arabų Emyratuose veikia į ES sąrašą įtrauktų HDSL ir „Sapid“ vardu. Įsteigta 2011 m. birželio mėn. reaguojant į sankcijas, siekiant pakeisti „Great Ocean Shipping Services“

                  2011 12 01

                  5.

                  „Azores Shipping Company“ (alias„Azores Shipping FZE LLC“)

                              P.O. Box 113740 – Office no 236,

                              Sultan Business Center,

                              Oud Mehta,

                              Dubai, UAE

                  Kontroliuojama Mohammad Moghddami Fard. Teikia paslaugas IRISL patronuojamajai bendrovei, į ES sąrašą įtrauktai „Valfajre Shipping Company“. Fiktyvi bendrovė, nuosavybės teise priklausanti IRISL arba su IRISL susijusiam subjektui arba jų kontroliuojama. Yra vieno laivo, kuris priklauso IRISL arba yra jų kontroliuojamas, savininkė. Moghddami Fard yra bendrovės direktorius.

                  2011 12 01

                  6.

                  „Pacific Shipping“

                              P.O. Box 127137 – Office no 334,

                              Sultan Business Center,

                              Oud Mehta,

                              Dubai, UAE

                  Veikia IRISL naudai Artimuosiuose Rytuose. Bendrovės „Azores Shipping Company“ patronuojamoji bendrovė. Jos generalinis direktorius yra Mohammad Moghaddami Fard. 2010 m. spalio mėn. dalyvavo steigiant fiktyvias bendroves; naujai įsteigtų bendrovių pavadinimus numatyta naudoti važtaraščiuose siekiant išvengti sankcijų. Toliau dalyvauja sudarant IRISL laivų grafikus.

                  2011 12 01

            IV.   Toliau nurodyti subjektai išbraukiami iš Sprendimo 2010/413/BUSP II priede pateikto sąrašo:

                  1.

                  „Sad Export Import Company“ (dar žinoma kaip SAD Import & Export Company).

                  2.

                  „Yas Air“,

                  3.

                  „Oasis Freight Agency“,

                  4.

                  „Great Ocean Shipping Services“ (GOSS).